SABUY และ NER ลงต่อไหม
SABUY และ NER สองหุ้นนี้ เป็นหุ้นที่นักลงทุนถามกันเข้ามาค่อนข้างมากว่า ราคาจะลงไปถึงเท่าไหร่ และได้เวลาดีดกลับหรือยัง
SABUY และ NER สองหุ้นนี้ เป็นหุ้นที่นักลงทุนถามกันเข้ามาค่อนข้างมากว่า ราคาจะลงไปถึงเท่าไหร่ และได้เวลาดีดกลับหรือยัง
14 ก.ค. 2565

บมจ.สบาย เทคโนโลยี (SABUY)
และ บมจ.นอร์ทอีส รับเบอร์ (NER)
สองหุ้นนี้ เป็นหุ้นที่นักลงทุนถามกันเข้ามาค่อนข้างมากว่า ราคาจะลงไปถึงเท่าไหร่
และได้เวลาดีดกลับหรือยัง
คำถามที่เข้ามามากแบบนี้
สะท้อนให้เห็นว่ายังมีนักลงทุนรายย่อยที่ติด (ดอย) หุ้นสองตัวนี้กันอยู่อีกมากพอสมควร
ดังนั้น ค่อนข้างเชื่อเลยว่า ในระยะสั้นนี้ ราคาน่าจะยังไม่กลับหัว หรือปรับตัวเพิ่มขึ้นแน่ ๆ
หุ้น สบายฯ อย่างที่ทราบกัน ราคาปรับลงต่อเนื่อง
แม้ว่า ล่าสุด บทวิเคราะห์ของหลักทรัพย์บัวหลวง ยังแนะนำ “ซื้อ” และคาดการณ์ว่างวดไตรมาส 2/2565 กำไรน่าจะเติบโตระดับสูง หรือ 260-350% จากงวดเดียวกันของปีก่อน
ทว่า แรงขายหุ้นสบายฯ ยังมีออกมาต่อเนื่อง
ก่อนหน้านี้ เคยเขียนถึงหุ้นตัวนี้มาแล้ว
และบอกว่า น่าจะมีนักลงทุนรายใหญ่ขายออกมา
ซึ่งตามข้อเท็จจิรงแล้ว น่าจะเป็นเช่นนั้น
เพราะกลุ่มนักลงทุนที่จะขายหุ้นออกมา แล้วกดดันให้หุ้นร่วงลงต่อเนื่อง (หรือเพิ่มขึ้นต่อเนื่อง) นั้น
มีเพียงกลุ่มนักลงทุน “รายใหญ่” เท่านั้น
ลำพังรายย่อย คงไม่สามารถที่จะกระหน่ำขาย หรือกดดันราคาได้
ในทางเทคนิค (กราฟ) สำหรับหุ้นสบายฯ อาจจะดูลำบาก
แต่ในเชิง “แท็กติก” ของคนที่เป็นรายใหญ่ (หรือเจ้ามือ) น่าจะดูง่ายกว่า
สังเกตกันหรือเปล่าว่า ในช่วงที่ราคาหุ้นร่วงลง
คือ ก่อนที่หุ้นจะลงมาที่จุดต่ำกว่าครั้งก่อนเรื่อย ๆ นั้น
เจ้ามือจะลากราคาหุ้น หรือสกัดให้ราคาหุ้นวิ่งขึ้นไปก่อน และต่อจากนั้น ราคาจะค่อย ๆ อ่อนตัวลง และจะลงมาที่ระดับจุดต่ำสุดกว่าครั้งก่อนทุกครั้ง
และเช่นเดียวกัน คือ ในช่วงที่ราคาหุ้นถูกลากขึ้นมา
ราคาจะไปไม่ถึงจุดสูงสุดครั้งหลังสุด
เช่น เมื่อวันศุกร์ที่ผ่านมา แม้ว่าราคาหุ้นสบายฯ​ จะปิดแดนบวก
แต่ในช่วงเช้า ราคาได้ขึ้นไปสูงสุดที่ระดับ 18.50 บาท ซึ่งขึ้นมาไม่ถึงจุดสูงสุดเดิมที่อยู่ใกล้สุดคือ 19.10 บาท (8 ก.ค.)
ก่อนที่จะลงมาปิด 18.00 บาท
ทิศทางของราคาหุ้น เมื่อดูจากกราฟ
จะพบว่า ยังสามารถทำโลว์ หรือจุดต่ำสุดลงมาได้อีกเรื่อย ๆ
หุ้นสบายฯ ที่เคยเขียนลงในคอลัมน์ครั้งก่อน
จึงบอกไปว่า ราคาอาจจะหลุดลงมาบริเวณ 15.00 บาท บวก/ลบ
หากนักลงทุนจะรอรับ หรือถัวเฉลี่ย
น่าจะลงมารอที่บริเวณดังกล่าว
แต่หากจะให้ชัวร์ ใครจะลงมารอบริเวณ 12.00 บาท ก็ไม่ว่ากัน
นักลงทุนบางท่านบอกกับผมว่า เขาจะไปรอรับบริเวณ 7.00-8.00 บาทโน่นเลย
แบบว่า ยึดหลัก “ตกขบวน” ดีกว่า “ขาดทุน”
ล่าสุด ที่ระดับราคา 18.00 บาท ของสบายฯ
มีพี/อี อยู่ที่ 90 เท่า
สมมุติว่า หากราคาลงมาที่ 9.00 บาท พี/อี น่าจะมาอยู่แถว 45 เท่า
แต่หากงวดไตรมาส 2 นี้กำไรออกมาโต 300% จริง ๆ น่าจะกดพี/อี ลงมาได้ต่ำกว่านี้อีก
ส่วนราคาหุ้นจะฟื้นรับผลประกอบการหรือเปล่า
ตรงนี้ต้องอยู่กับเจ้ามือ และรายย่อย “ยอมคลายหุ้น” ยกธงขาวมากน้อยแค่ไหน ไม่เช่นนั้น หากเจ้ามือดันราคากลับ รายย่อยที่ติดอยู่ เทใส่กันออกมาแน่ ๆ
มาที่ หุ้น NER กันบ้าง
เป็นอีกหุ้นที่มีนักลงทุนไถ่ถามกันเข้ามา
แสดงให้เห็นว่า ติดกันอยู่พอสมควรเลยล่ะ
แม้ว่า ผู้บริหารหรือเจ้าของจะเข้ามาซื้อหุ้นเพิ่ม ในช่วงราคาย่อตัวลงมา
ราคาหุ้น  NER ก็ยังอ่อนตัวลงมาเรื่อย ๆ หลุด 6.00 บาท และลงมาเคลื่อนไหวบริเวณ 5.70 บาท บวก/ลบ
จากข้อมูลคาดการณ์ผลประกอบการของ NER
เห็นว่าไตรมาส 2 อาจจะทรง ๆ แล้วไตรมาส 3 นี้ น่าจะกลับมาดีขึ้น (กว่าไตรมาส 2/65)
ราคาหุ้นมีโอกาสทำโลว์ได้อีก
มีแนวรับเป็นโลว์ถัดไปที่ 5.25 บาท และ 5.00 บาท